Bokke het 'niks om vir Japan weg te steek'
Eben Etzebeth oefen om 'n hangskop te bemeester by 'n Springbok-oefensessie Woensdag. Die Bokke se harde werk op die oefenveld is afgehandel en hulle sal nog net 'n kapteinsoefening hê voor Sondag se kwarteindstryd teen Japan. Foto: Gallo Images.
Erasmus het dieselfde 23-tal behou as wat vroeër in Sjizoeoka teen Italië gespeel het, terwyl Jamie Joseph, Japan se hoofafrigter, sy span eers Vrydag aanwys.
Dit was nie maklik vir Rassie Erasmus om aan die agt spelers wat hy nie vir die Wêreldbeker-kwarteindstryd teen Japan gekies het te sê dat hulle uitmis nie. #RWC19 pic.twitter.com/uvsQEAJvJv
"Ons gee nie regtig om of die opposisie ons span ken nie," het Erasmus gesê.
"Hulle moet nog Sondag planne maak en teen ons speel.
"Ons voel ons het die harde werk nou gedoen. Ons het die span eintlik reeds die afgelope Sondagaand intern aangekondig. Ons voel nie daar is iets om vir die opposisie weg te steek nie."
Die spelers self verkies dit dat die span vroeër aangekondig word, sodat hulle hul aandag net op die komende wedstryd kan rig.
Die spelers wat nie betrokke is nie, kry terselfdertyd die kans om die teleurstelling van hul weglating te verwerk.
Die Bokke het Maandag, Dinsdag en Woensdag in Tokio geoefen en sal nog net 'n kapteinsoefening voor die kwarteindstryd hê. Hul voorbereiding op die oefenveld is dus grootliks afgehandel.
Die Bokke moes vandag vanweë die vertalers vir die Japanse media kophou met die gehoorstukke wat hulle tydens die nuuskonferensie moes dra. #RWCTokyo pic.twitter.com/E19A41KZ5u
"As hulle (die Japannese) van plan gaan verander vanweë ons spankeuses, dink ek dat daar 'n paar probleme in hul spankeuse-beleid is," het Erasmus bygevoeg.
Die groot ondersteuning wat Japan in die Tokio-stadion sal hê, kan volgens Erasmus 'n groter invloed op die kwarteindstryd hê as die tydsberekening met die aankondiging van sy 23-tal.
Die Bok-afrigter verwag dat die tuisskare 'n intimiderende faktor sal wees, maar nie dat hulle vyandig sal wees nie.
"Ons het 'n hoë agting vir Japan en hoe hy die toernooi aanbied. Ons het ook agting vir die wyse waarop hul skares Japan én die teenstander ondersteun.
"Ons weet as ons Sondag speel, sal die skare nie vyandig wees nie. Ons weet hulle is geesdriftig en respekvol. Ons besef wel dit sal 'n intimiderende atmosfeer wees."
Rassie Erasmus en Frans Steyn is ene konsentrasie terwyl hulle wag dat die vertalers 'n vraag van 'n Japanse joernalis met die oog op Sondag se Wêreldbeker-kwarteindstryd vertaal. #RWCTokyo pic.twitter.com/oGRH6ifIWU
Die Bokke sal nie baie ondersteuning in die stadion hê nie, maar wil vir hul ondersteuners in Suid-Afrika en elders ter wêreld speel.
"Ons verteenwoordig baie meer mense as net die span hier. Ons speel beslis vir almal by die huis. Ons sien daarna uit om in 'n volgepakte stadion te speel.
"Ons is 'n trotse land. Ons weet ons land het uitdagings en ons wil Suid-Afrika met trots verteenwoordig."
Michael Leitch, kaptein van Japan, en sy spanmaats warm Donderdag in Tokio op. Japan se span vir die stryd teen Suid-Afrika word eers Vrydag aangekondig. Foto: Getty Images
Die Bokke geniet sover die tuisskare se interaksie met die spelers – 'n ervaring wat Erasmus as 'n goeie een in Donderdag se nuuskonferensie, wat deur verskeie oud-spelers soos Scott Hastings, John Smit, Joel Stransky en Hanyani Shimange bygewoon is.
Sondag se kwarteindstryd sal volgens Erasmus nietemin soos 'n drukkoker wees.
"Albei spanne het verskillende speelstyle en staan 'n gelyke kans op 'n oorwinning.
"Eindelik sal als daarop neerkom wie die druk van 'n kwarteindstryd en die meegaande hoë verwagtinge die beste kan hanteer."